Všeobecné   záväzné   nariadenie

obce    R a k o v i c e 

č.  16

O    PODMIENKACH
 
POSKYTOVANIA DOTÁCIE Z ROZPOČTU  

OBCE    RAKOVICE

     Obecné zastupiteľstvo obce Rakovice vo veciach územnej samosprávy v zmysle ustanovenia § 4 ods. 3 písm. g) a § 6 ods. 1 zákona č. 369/1990 Zb. o obecnom zriadení v znení neskorších predpisov a podľa § 7 ods. 4  zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov, vydáva toto všeobecné záväzné nariadenie (ďalej len VZN):

Všeobecné záväzné nariadenie obce Rakovice č. 15
o podmienkach poskytovania dotácií z rozpočtu obce Rakovice

§ 1
Predmet nariadenia

1.	Toto všeobecne záväzné nariadenie (ďalej len „nariadenie“) upravuje pravidlá postupu pri poskytovaní dotácie právnickej osobe a fyzickej osobe – podnikateľovi z rozpočtu obce.

2.	Dotáciou sa rozumie nenávratná dotácia poskytovaná právnickej osobe a fyzickej osobe – podnikateľovi.    

§ 2
Poskytovanie dotácie

1.	Obecné zastupiteľstvo obce v rozpočte obce na príslušný rozpočtový rok rozpočtuje podľa ods. 2 prostriedky na konkrétnu akciu, úlohu alebo účel použitia prostriedkov. 

2.	Právnickej osobe, ktorej zakladateľom nie je obec a fyzickej osobe – podnikateľovi, ktoré majú sídlo alebo trvalý pobyt na území obce, môže obec poskytovať dotácie z rozpočtu obce len na podporu všeobecne prospešných služieb a všeobecne prospešných alebo verejnoprospešných účelov:
a) tvorba,  rozvoj,  ochrana,  obnova  a  prezentácia  duchovných a kultúrnych hodnôt,
ochrana ľudských práv a základných slobôd,
b) vzdelávanie, výchova a rozvoj telesnej kultúry,
c) tvorba  a  ochrana  životného  prostredia  a  ochrana  zdravia obyvateľstva,
d) ochrana  práv  detí  a mládeže.

§ 3
Podmienky poskytovania dotácie

1.	Obec môže na základe odôvodnenej žiadosti poskytnúť právnickej osobe a fyzickej osobe – podnikateľovi uvedenej v § 2 ods. 2 nariadenia dotáciu podľa § 2 nariadenia na konkrétnu akciu, úlohu alebo účel použitia prostriedkov, schválených v rozpočte obce na príslušný rozpočtový rok. 

2.	Písomná žiadosť musí obsahovať: 
a)	presné označenie a adresu žiadateľa (pri právnickej osobe a fyzickej osobe – podnikateľ uviesť obchodné meno, sídlo, IČO)
b)	účel poskytnutia dotácie (označenie konkrétneho použitia, úloh..............)
c)	peňažný ústav a číslo účtu, na ktorý možno dotáciu poukázať, 
d)	údaje o predpokladaných nákladoch akcie, na ktorú sa žiada dotácia, 
e)	 rozsah, výška dotácie, 
f)	podpis oprávnenej osoby, 
g)	ak je žiadateľom nezisková organizácia alebo nadácia, doloží žiadateľ doklad o registrácii.

3.	Žiadosť o poskytnutie dotácie na nasledujúci rok právnická osoba a fyzická osoba – podnikateľ predkladajú na obecný úrad obce do 30. septembra kalendárneho roka. V mimoriadnych a opodstatnených prípadoch právnická osoba a fyzická osoba – podnikateľ môže podať žiadosť aj v inom termíne. Žiadosť o poskytnutie dotácie právnická osoba a fyzická osoba – podnikateľ, môže predložiť na obecný úrad obce do 31. augusta kalendárneho roka. 

4.	Právnickej osobe a fyzickej osobe – podnikateľovi možno poskytnúť dotáciu z rozpočtu obce len jedenkrát za kalendárny rok. 

5.	Dotáciu možno poskytnúť právnickej osobe a fyzickej osobe – podnikateľovi, ktorý nemá daňový nedoplatok na miestnych daniach a miestnom poplatku voči obci. 

6.	Na poskytnutie dotácie z rozpočtu obce nie je právny nárok. 

7.	O poskytnutí dotácie z rozpočtu obce rozhodujú orgány obce. 

8.	Poskytnutá dotácia podlieha ročnému zúčtovaniu s rozpočtom obce. Právnická osoba a fyzická osoba – podnikateľ, ktorému bola poskytnutá dotácia je povinná zúčtovať prostriedky do 30 kalendárnych dní po ich použití, najneskôr však do 30.11. kalendárneho roka. 

9.	Ak poskytnuté prostriedky nemožno vyčerpať do konca kalendárneho roka, právnická osoba a fyzická osoba – podnikateľ je povinná požiadať obec o predĺženie termínu zúčtovania. V odôvodnených prípadoch je možné požiadať i o zmenu účelu použitia prostriedkov.

10.	Právnickej osobe a fyzickej osobe – podnikateľovi, ktorej boli poskytnuté prostriedky a neboli použité, je povinná ich vrátiť v termíne zúčtovania na účet obce. 

11.	Ak právnická osoba a fyzická osoba – podnikateľ nesplní zmluvné podmienky o poskytnutí dotácie, ďalšiu dotáciu obec môže poskytnúť tejto osobe, len ak uplynulo najmenej 5 rokov po skončení roka, v ktorom bola dotácia poskytnutá. 

§ 4
Rozhodovanie o poskytnutí dotácie

1.	O poskytnutí dotácie a o jej výške rozhoduje obecné zastupiteľstvo obce. 

2.	O zmene predĺženia termínu zúčtovania prostriedkov rozhoduje starosta obce.

3.	O zmene účelu použitia prostriedkov rozhoduje orgán obce, ktorý rozhodol o poskytnutí dotácie podľa ods. 1.

4.	O poskytnutí dotácie starosta obce do 30 dní po rozhodnutí o poskytnutí dotácie uzavrie s právnickou osobou a fyzickou osobou – podnikateľom dohodu o poskytnutí dotácie z rozpočtu obce. Dohoda musí mať písomnú formu a musí obsahovať: 
a)	účel a podmienky použitia dotácie,
b)	výšku dotácie, 
c)	zúčtovanie dotácie, 
d)	zodpovednosť za porušenie finančnej disciplíny.

§ 5
Zodpovednosť za porušenie finančnej disciplíny

     Pri porušení finančnej disciplíny právnickou osobou a fyzickou osobou – podnikateľom, obec postupuje podľa § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. 

§ 6
Záverečné ustanovenia

1.	Toto všeobecne záväzné nariadenie č.16 schválilo obecné zastupiteľstvo obce Rakovice  na svojom zasadnutí dňa  2.3.2007  uznesením č. 15.

2.	Toto všeobecne záväzné nariadenie nadobúda účinnosť 15. dňom od jeho vyhlásenia, dňa 18.3.2007. 

V Rakoviciach dňa   2.3.2007.                                                     

Vyvesené na úradnej tabuli dňa 2.3.2007
Zvesené z úradnej tabule dňa  18.3.2007

                              

								         Dušan Daloš
								    Starosta obce Rakovice